ราคา‘ทูน่ากุ้ง’ป่วนฉุดกำไรทียูเอฟร่วง
ทียูเอฟ กำไรปี 2553 หด 14% พลาดเป้าที่ตั้งไว้ว่าจะทรงตัว เหตุราคาวัตถุดิบคือปลาทูน่าและกุ้งผันผวน
17 ส.ค. 2554

ทียูเอฟ กำไรปี 2553 หด 14% พลาดเป้าที่ตั้งไว้ว่าจะทรงตัว เหตุราคาวัตถุดิบคือปลาทูน่าและกุ้งผันผวน
นายธีรพงศ์ จันศิริ ประธานกรรมการบริหาร บริษัท ไทยยูเนี่ยน โฟรเซ่น โปรดักส์ (TUF) เปิดเผยว่า ปีที่ผ่านมามีกำไรสุทธิ 2,874 ล้านบาท ลดลง 14% จากปี 2552 ที่มีกำไรสุทธิ 3,344 ล้านบาท พลาดเป้าหมายที่บริษัทเคยตั้งไว้ว่าจะทรงตัว จากรายได้ในรูปเงินบาท 7.1 หมื่นล้านบาท เพิ่มขึ้น 4% และรายได้สกุลเหรียญสหรัฐ 2,268ล้านบาท เพิ่มขึ้น 13%
ทั้งนี้ ผลการดำเนินงานไตรมาส 4/2553 มีรายได้ในรูปเงินเหรียญสหรัฐ 687 ล้านบาท เพิ่มขึ้น 33% จากช่วงเดียวกันปีก่อน และรายได้ในรูปเงินบาท 20,649 ล้านบาทเพิ่มขึ้น 20% ส่งผลให้กำไรสุทธิในไตรมาสนี้มี 352 ล้านบาท ลดลง 51% จากช่วงเดียวกันของปี 2552
กำไรสุทธิที่ลดลงโดยเฉพาะในไตรมาส 4 มาจากความผันผวนของราคาวัตถุดิบ ทั้งราคาปลาทูน่าและราคากุ้ง โดยเฉพาะราคากุ้งปีนี้ที่สูงกว่าปกติเป็นเวลานาน เมื่อรวมกับค่าเงินบาทที่แข็งขึ้น 9% ทำให้ต้นทุนเพิ่มขึ้น
นอกจากนั้น ยังมีค่าใช้จ่ายเกี่ยวกับการซื้อกิจการ MW Brand และค่าใช้จ่ายดอกเบี้ย
อย่างไรก็ตาม คาดว่าปีนี้ผลการดำเนินงานจะดีกว่าปีก่อน เพราะช่วงต้นปีเริ่มมีสัญญาณดีที่สามารถควบคุมต้นทุนได้ดีขึ้น ประกอบกับปีนี้ได้รับผลดีจากการซื้อกิจการ MW Brand
นายธีรพงศ์ กล่าวว่า ปีนี้จะกำหนดจ่ายปันผลไม่เกิน 1,200 ล้านบาทต่อปี เป็นนโยบายระยะสั้นเพื่อลดหนี้ลงมาให้เหลือ 1 เท่า จาก 1.6 เท่า